b'\n_START_ARTICLE_\nLeb i sol\n_START_SECTION_\nRano doba\n_START_PARAGRAPH_\nPolovicom 1970-ih godina, relativno mala glazbena scena u Skoplju uzrokovala je \xc4\x8destu suradnju me\xc4\x91u budu\xc4\x87im \xc4\x8dlanovima sastava Leb i sol. Vlatko Stefanovski (gitara) i Bodan Arsovski (bas-gitara) jo\xc5\xa1 u petom razredu osnovne \xc5\xa1kole sviraju zajedno u sastavu VIS Jegulje. Prvi zamjetniji rad njih dvojica imaju u jazz/rock skupini Breg, koju je predvodio Miki Petkovski (klavijature). Na bubnjevima je bio Garabet Tavitjan Garo, koji ubrzo odlazi na odslu\xc5\xbeenje vojnog roka, a Petkovski prelazi u sastav Smak i Breg prestaje sa djelovanjem._NEWLINE_1. sije\xc4\x8dnja 1976. godine, Vlatko Stefanovski (gitara), Bodan Arsovski (bas-gitara), Nikola Dimu\xc5\xa1evski (klavijature) i Dimitrie \xc4\x8cu\xc4\x8durovski (bubnjevi), osnivaju sastav Leb i sol. Ime sastava poti\xc4\x8de od tradicionalnog pozdrava koji je doslovno zna\xc4\x8dio "Kruh i sol", a koristio se \xc4\x8desto kao izraz inata i odlu\xc4\x8dnosti kao na primjer "Ja \xc4\x87u jesti samo kruh i sol ali ne\xc4\x87u popustiti", me\xc4\x91utim takvo \xc5\xa1to nema veze sa imenom sastava. U studiju radio Skoplja snimaju svoje prve snimke; "Etida br.3", "Devetka" i "Pesma za nas". Njihova glazba sadr\xc5\xbeavala je elemente rocka, jazza i makedonske etno glazbe. Kako je sastav glazbeno sazrijevao tako je utjecaj jazza postajao sve slabiji. Me\xc4\x91utim na koncertima sastav izvodi dugotrajne klasi\xc4\x8dne jazz verzije tradicionalnog etno-folka kao \xc5\xa1to su skladbe "Jovano Jovanke" i "Aber Dojde Donke", \xc5\xa1to je pubilika primala sa velikim odu\xc5\xa1evljenjem.\n_START_SECTION_\nKraj 1970-ih (po\xc4\x8detak popularnosti)\n_START_PARAGRAPH_\nU travnju 1977. godine prvi puta nastupaju izvan Makedonije, kada sviraju kao predgrupa Dragi Mlinarecu u Novom Sadu. Iste godine nastupaju na omladinskom festivalu u Subotici, gdje osvajaju nagradu i potpisuju ugovor sa diskografskom ku\xc4\x87om PGP RTB. Krajem kolovoza kao predgrupa Bijelog dugmeta nastupaju na koncertu kod Hajdu\xc4\x8dke \xc4\x8desme. Krajem godine sudjeluju na \'BOOM\' festivalu u Novom Sadu, a koncertne verzije njihovih skladbi "Pod vodom" i "U senci", nalaze se na kompilaciji BOOM \'77, koju 1978. godine objavljuje izdava\xc4\x8dka ku\xc4\x87a Suzy._NEWLINE_U rujnu 1977. godine objavljuju svoj prvijenac album Leb i sol, kojeg snimaju u studiju RTV Novi Sad. Album objavljuje izdava\xc4\x8dka ku\xc4\x87a PGP RTB, a producent na materijalu bio je Josip Bo\xc4\x8dek. Josip Bo\xc4\x8dek bio je biv\xc5\xa1i gitarista sastava Korni grupa, a Stefanovski je bio njegov obo\xc5\xbeavatelj tako da je suradnja nastavljena i na sljede\xc4\x87im albumima. Materijal na albumu je pod velikim utjecajem jazz i rock tema, a od devet skladbi \xc4\x8dak \xc5\xa1est su instrumentalne. Svi \xc4\x8dlanovi sastava su autori skladbi, mada je Stefanovski najzaslu\xc5\xbeniji._NEWLINE_Leb i sol su prvenstveno bili koncertni sastav, kojima je nastup u \xc5\xbeivo slu\xc5\xbeio za improvizacije i iskazivanje instrumentalne virtuoznosti, u kojima se nije prelazila granica dobrog ukusa._NEWLINE_Na opatijskom festivalu, u prolje\xc4\x87e 1978. godine,izvode skladbu "Aber dojde donke" sa kojom osvajaju nagradu za "najbolji umjetni\xc4\x8dki dojam i najuspje\xc5\xa1niju primjenu folklornog izraza". Ubrzo nakon toga dolaze na sam vrh rock sastava sa podru\xc4\x8dja biv\xc5\xa1e Jugoslavije, a za pripremu materijal za novi album dobivaju puno bolje studijske uvjete._NEWLINE_Drugi album pod imenom Leb i sol 2, izdaju 1978. godine, a objavljuje ga diskografska ku\xc4\x87a PGP-RTB. Prate\xc4\x87i uspje\xc5\xa1nost albuma prvijenca, pored ve\xc4\x87 uspje\xc5\xa1ne skladbe "Aber dojde donke", tu su jo\xc5\xa1 instrumentali "Marija", "Akupunktura", "Uzvodno od tuge", a za vokalnu izvedbu pjesme "Talasna du\xc5\xbeina", tekst je napisao Vlatkov brat, Goran Stefanovski, koji \xc4\x87e u budu\xc4\x87e s njima nastaviti sura\xc4\x91ivati._NEWLINE_Leb i sol postaju vrlo popularni sastav krajem sedamdesetih i po\xc4\x8detkom osamdesetih, a njihova prva dva albuma, na kojima se nalazi materijal dostupan za \xc5\xa1iru publiku, smatraju se najzaslu\xc5\xbenijima za to. Iako su se svi \xc4\x8dlanovi sastava pokazali kao izvrsni glazbenici, Vlatko Stefanovski dolazi do najja\xc4\x8deg izra\xc5\xbeaja kao iznimni virtouz na gitari. \xc4\x8casopis D\xc5\xbeuboks 1978. godine prema glasanju \xc4\x8ditatelja, progla\xc5\xa1ava ih sastavom godine._NEWLINE_Tre\xc4\x87i album pod nazivom Ru\xc4\x8dni rad izdaju 1979. godine, a objavljuje ga izdava\xc4\x8dka ku\xc4\x87a PGP-RTB. Materijal snimaju u studiju V radio Beograda, a na dvije skladbe gostuje saksofonista Mi\xc4\x87a Markovi\xc4\x87. Album je stilom bio lagano pod utjecajem jazza, a autorstvo potpisuju opet sva \xc4\x8detvorica. Neke od uspje\xc5\xa1nica su skladbe "Kumova slama", "Ru\xc4\x8dni rad" i "Verni pas". Nakon objavljivanja albuma Nikola Dimu\xc5\xa1evski napu\xc5\xa1ta sastav radi stalnog radnog odnosa u zabavnom orkestru RTV Skoplje, a na njegovo mjesto dolazi Miki Petkovski, me\xc4\x91utim i on ih vrlo brzo 1980. godine napu\xc5\xa1ta i odlazi za Kanadu. Ostav\xc5\xa1i bez klavijaturiste, odlu\xc4\x8dili su nastaviti raditi kao trio i po\xc4\x8deli su pripremati materijal za sljede\xc4\x87u plo\xc4\x8du.\n_START_SECTION_\n1980.\n_START_PARAGRAPH_\nNjihov \xc4\x8detvrti studijski album pod nazivom Beskona\xc4\x8dno izdaju 1981. godine, a objavljuje ga diskografska ku\xc4\x87a PGP-RTB. Zadr\xc5\xbeali su svoj stil, a glazbu su prilagodili triu. Na materijalu neke od zna\xc4\x8dajnih skladbi su obrada stare makedonske pjesme "Zajdi", "\xc5\xbdiva rana" od Vlatka Stefanovskog i od Bogdana Arsovskog "Skakavac". Nakon objavljivanja albuma sastav napu\xc5\xa1ta bubnjar Garabet Tavitjan, a na njegovo mjesto iz \'YU grupe\' dolazi Dragoljub \xc4\x90uri\xc4\x8di\xc4\x87._NEWLINE_Nakon kratkotrajnog anga\xc5\xbemana u mjuziklu i kazali\xc5\xa1tu, 1982. godine u studiju radio Skoplja snimaju svoj sljede\xc4\x87i album Sledovanje. Album izdaje diskografska ku\xc4\x87a PGP-RTB, a prvi puta su sami producenti. Materijal se sastoji od prete\xc5\xbeno vokalnih skladbi, a "Nosim tvoj \xc5\xbeig" postaje veliki radijski hit. Izme\xc4\x91u ostalih skladbi jo\xc5\xa1 od zna\xc4\x8dajnih je obrada narodne pjesme "Mile Pop Jordanov". Toga ljeta dva i pol mjeseca gostuju sa \'KPGT\' kazali\xc5\xa1tem u Americi, gdje nastupaju po raznim klubovima i sviraju sa sastavom \'Big Country\'. Iste godine objavljuju dvostruki u\xc5\xbeivo album Akusti\xc4\x8dna trauma, koji je ujedno i posljednji kojeg izdaje diskografska ku\xc4\x87a PGP RTB. Materijal na albumu sastoji se od koncerta odr\xc5\xbeanog 13. travnja 1982. godine, u zagreba\xc4\x8dkom \'Kulu\xc5\xa1i\xc4\x87u\', a miksan je u M-2 studiju, RTV Skopja._NEWLINE_Sljede\xc4\x87i album Kalabalakobjavljuju 1983. godine, a izdaje ga diskografska ku\xc4\x87a Jugoton (dana\xc5\xa1nja (Croatia Records)). Materijal snimaju sa gostima; Bobi Micev (klavijature) i Peter Kargov (saksofon). Sljede\xc4\x87i album Tangenta snimaju u rujnu 1984. godine, u beogradskom studiju \'Aquarius\'. Album 1984. godine objavljuje izdava\xc4\x8dka ku\xc4\x87a Jugoton, a producent materijala bio je Kevin Ayers. Glazbeni gosti su Laza Ristovski na klavijaturama i Nenad Jeli\xc4\x87 na udaraljkama. Veliki uspjeh na radiju postigla je skladba "Kontakt je skup". 1986. godine objavljuju album Zvu\xc4\x8dni zid, sa kojim obilje\xc5\xbeavaju svoju desetogodi\xc5\xa1njicu glazbenog rada. Album sadr\xc5\xbei materijal za kazali\xc5\xa1te, film i televiziju, pa su tu teme za TV emisiju "Bu\xc5\xa1ava azbuka", kazli\xc5\xa1ne predstave "Oslobo\xc4\x91enje Skoplja", "Tumba, tumba divina", "Ko\xc5\xa1tana" i za filmove \xc5\xa0meker, Za sre\xc4\x87u je potrebno troje i Sretna nova 1949. Autori skladbi su Stefanovski i Bodan, a na materijalu sudjeluju Garabet Tavitjan (koji se u me\xc4\x91uvremenu vratio u sastav) i glumica i pjeva\xc4\x8dica Ana Kostovska._NEWLINE_Nakon \xc5\xa1to je album objavljen, u sastav dolaze Goce Micanov na saksofonu i Kiril \xc4\x90ajkovski na klavijaturama. S njima dvojicom uskoro odlaze u studio i snimaju sljede\xc4\x87i album Kao kakao. Album izlazi 1987. godine, a objavljuje ga diskografska ku\xc4\x87a Jugoton. Ovim materijalom napravili su promjenu u stilu i snimili deset vokalnih skladbi. Produkciju su radili Stefanovski, Bodan i Braco Zafirovski, a kao glazbeni gosti sudjeluju Bebi Dol, Ana Kostovska i Ronnie Wathen, koji je svirao irske gajde. Arsen Dedi\xc4\x87 je napisao tekst za skladbu "Femme Fatale", dok su ostale tekstove napisali Vlatko i njegov brat Goran Stefanovski. Kao kakao ponudio je nekoliko vrlo zapa\xc5\xbeenih uspje\xc5\xa1nica, a to su "Skoplje" (koja je prvi puta snimljena na makedonskom jeziku), "Kao kakao" (tekst pripjeva preuzet iz knjige "\xc5\xa0kolica" od Hulia Kortasara), "Mamurni ljudi", "\xc4\x8cuvam no\xc4\x87 od budnih" i "Femme Fatale". Vlatko Stefanovski u isto vrijeme snima glazbu za filmove Zaboravljeni i \xc4\x8caruga i gostuje na materijalu \xc5\xbdeljka Bebeka i zagreba\xc4\x8dkog rock sastava Film._NEWLINE_Sljede\xc4\x87i album Putujemo, izdaju 1989. godine, u istoj postavi, a objavljuje ga diskografska ku\xc4\x87a Jugoton. Produkciju su radili sami zajedno sa Bracom Zafirovskim, a glazbu i tekst za osam skladbi napisao je Vlatko Stefanovski. Skladbu "Sumorno prolje\xc4\x87e", skladao je Bodan, a tekst je napisao Goran Stefanovski. Na materijalu su nanovo nastupili glazbeni gosti, a to su Kaliopi kao prate\xc4\x87i vokal, Zoran Jovanovi\xc4\x87 na saksofonu i klarinetu i Kire Kostov na rogu. Skladba koja se izdvojila od ostalih i postala veliki hit je "\xc4\x8cukni vo drvo". U sastav se na mjesto klavijatura vratio Nikola Dimu\xc5\xa1evski, koji je sudjelovao i na snimanju albuma.\n_START_SECTION_\n1990.\n_START_PARAGRAPH_\nNakon \xc5\xa1to su objavili album Putujemo, sljede\xc4\x87e godine Vlatko Stefanovski i Bodan Arsovski osnivaju vlastitu izdava\xc4\x8dku ku\xc4\x87u Third Ear Music. Iste godine objavljuju i album pod nazivom Zodiac, na kojemu se nalazi glazba skladana za istoimenu baletnu predstavu. Nakon \xc5\xa1to je album objavljen, nanovo ih napu\xc5\xa1ta Garo Tavitjan i osniva jazz sastav \'Paramecium\', u kojemu jo\xc5\xa1 sviraju Igor Dimovski na gitari, Goce Micanov saksofon, Ljup\xc4\x8do Stojsavljevi\xc4\x87 bas-gitara i na klavijaturama Valentino Skenderovski i Jovan\xc4\x8do Arsovski._NEWLINE_U svibnju 1991. godine, u postavi Stefanovski, Bodan, Dimu\xc5\xa1evski i \xc4\x90uri\xc4\x8di\xc4\x87, odlaze na turneju po Sjedinjenim Dr\xc5\xbeavama i Kanadi. Koncert odr\xc5\xbean u presti\xc5\xbenom klubu \'CBGB\', koji se nalazi u New Yorku, objavljuju na u\xc5\xbeivo CD-u Live in New York. Album izlazi iste godine, a objavljuje ga diskografska ku\xc4\x87a Third Ear Music. Materijal sadr\xc5\xbei i snimke sa probe u studiju \'American\', snimke skladbe "Blagoslov" iz Makedonske pravoslavne crkve u Torontu, tema "Going back to Skoplje" (snimljena u pokretnom studiju u Torontu) i obrada narodne pjesme "U\xc4\x8di me majko, karaj me", koja je snimljena u Skoplju u listopadu 1991. godine._NEWLINE_U prolje\xc4\x87e 1992. godine sviraju \xc4\x8detiri koncerta, koji su totalno rasprodani, u beogradskom \'Sava centru\', a nakon toga odlaze u amsterdamski klub \'Paradizo\'. Dra\xc5\xbeen Vrdoljak u prosincu 1995. godine organizira koncerte u Zagrebu, Puli i Rijeci, a tada sa njima nastupa i Garo Tavitjan na bubnjevima._NEWLINE_1995. godine izdaju svoj posljednji album Anthology. Album je dvostruka CD kompilacija koja sadr\xc5\xbei pregled njihove kompletne glazbene karijere do tada, a objavljuje ga diskografska ku\xc4\x87a Third Ear Music. Nakon objavljivanja albuma, svoj posljednji koncert sastav Leb i sol odr\xc5\xbeali su 13. prosinca 1995. godine u Solunu u klubu \'Milos\', nakon kojeg se razilaze.\n_START_SECTION_\nSolo karijere\n_START_PARAGRAPH_\nNakon \xc5\xa1to je Leb i sol prestao sa radom, \xc4\x8dlanovi sastav se okre\xc4\x87u solo karijeri. Vlatko Stefanovski je jo\xc5\xa1 1994. godine objavio album Cowboys & Indians, na kojem su mu pomagali Zlatko Ori\xc4\x91anski, Mahmut Muzafer, Goran Bregovi\xc4\x87, Goce MIcanov i \xc4\x8dlanovi sastava Nityananda. Sadr\xc5\xbei dvanaest skladbi koje se razlikuju u \xc5\xbeanru, a producent je bio Braco Zafirovski. 1997. godine izdaje svoj tre\xc4\x87i CD Gypsy Magic, na kojemu se nalazi glazba za istoimeni film, kojeg je re\xc5\xbeirao Stole Popov._NEWLINE_Bodan Arsovski 1995. godine objavljuje CD Endless view. Na snimanju su mu pomagali Pece Atanasovski (gajde), Koki Dimu\xc5\xa1evski, \xc4\x90ole Mi\xc5\xa1kovski (klavijature), Zoran Jovanovi\xc4\x87, Sabit Tahiri i Goce Micanov. Nastupaju pod imenom Ezgia band, ali nakon smrti Pece Atanasovskog, Bodan je uveliko smanjio nastupe sastava._NEWLINE_Iste godine Garo Tavitjan zajedno sa sastavom Paramecium, u Skoplju objavljuje CD Live, na kojemu se nalaze snimke sa njihovih koncerata. Sljede\xc4\x87i Garin CD sadr\xc5\xbei u\xc5\xbeivo snimke sa koncerta odr\xc5\xbeanog 25. lipnja 1995. godine u Skoplju u prostoru Kur\xc5\xa1umli An. Garo pored toga \xc5\xa1to objavljuje albume tako\xc4\x91er i sklada glazbu za balet i kazali\xc5\xa1ne predstave._NEWLINE_Tijekom 1990-ih godina, biv\xc5\xa1i \xc4\x8dlanovi sastav Leb i sol paralelno snimaju i objavljuju albume. Najvi\xc5\xa1e se isti\xc4\x8de rad Vlatka Stefanovskog koji je objavio osam solo albuma i sura\xc4\x91ivao na projektima raznih izvo\xc4\x91a\xc4\x8da i pisao glazbu za film i kazali\xc5\xa1te. Za kazali\xc5\xa1nu predstavu Sarajevo, koja je izvedena u Antverpenu, Vlatko je napisao glazbu, a njegov brat Goran Stefanovski scenario, dok je redatelj bio Slobodan Unkovski. CD je objavljen 1996. godine jer Vlatko nije \xc5\xbeelio da ga izdaje dok traje rat u Bosni.\n_START_SECTION_\nPonovno okupljanje\n_START_PARAGRAPH_\nNakon \xc5\xa1to su odr\xc5\xbeali posljednji koncert 1995. godine klubu Milos u Solunu i nakon toga se razi\xc5\xa1li, \xc4\x8dlanovi sastava su se okrenuli svojoj uspje\xc5\xa1noj solo karijeri._NEWLINE_U travnju 2006. godine sastav se ponovno okuplja kako bi obilje\xc5\xbeili 30 godina svoga postojanja. Postava koja je krenula na turneju po zemljama biv\xc5\xa1e Jugoslavije bila je u sastavu Vlatko Stefanovski, Bodan Arsovski, Garabet Tavitjan i Koki Dimu\xc5\xa1evski. Vlatko Stefanovski kasnije odlazi iz sastava, a ostali \xc4\x8dlanovi u novoj postavi (Arsovski, Dimu\xc5\xa1evski, na bubnjevima Sr\xc4\x91an Dunki\xc4\x87 i zamjena za Stefanovskog Dimitar Bo\xc5\xbeikov) 2008. godine objavljuju album I taka nataka, na kojemu u dvije skladbe ("Si zaljubiv edno mome" i "It\'s Warming Up") gostuje rock pjeva\xc4\x8d Dado Topi\xc4\x87.'